स्वतंत्रता दिवस समारोह के पूर्वाभ्यास के बाद कश्मीर में मिल सकती है पाबंदियों में और ढील  
स्वतंत्रता दिवस समारोह के बाद मिल सकती है पाबंदी में ढील 
प्रशासन के मुताबिक जम्मू क्षेत्र से पूरी तरह हट गईं पाबंदियां
संचार के लिए स्थापित किए गए हैं 300 पब्लिक बूथ
अनुच्छेद 370 को निष्क्रिय करने के बाद घाटी में कई जगह धारा 144 लागू है.  हालांकि जम्मू कश्मीर प्रशासन का कहना है कि स्वतंत्रता दिवस समारोहों के लिए विभिन्न जिलों में पूर्वाभ्यास के पूरा होने के बाद पाबंदियों में आगे और ढील दिये जाने की उम्मीद है. समाज कल्याण विभाग के प्रधान सचिव रोहित कंसल ने यहां संवाददाताओं से कहा कि कश्मीर के कई हिस्सों में निषेधाज्ञा में ढील दी गयी है, वहीं जम्मू क्षेत्र में पाबंदियां लगभग पूरी तरह से हटा ली गयी है. उन्होंने कहा, ‘‘हालांकि, कश्मीर के कई हिस्सों में पाबंदियां जारी हैं.'' प्रधान सचिव ने कहा, ‘‘हम यह आशा करते हैं कि (15 अगस्त के) स्वतंत्रता दिवस समारोहों के लिए जम्मू कश्मीर और लद्दाख के विभिन्न जिलों में चल रहे फुल ड्रेस रिहर्सल के समाप्त होने के बाद और अधिक ढील (पाबंदियों में) दी जाएगी.'' 
रोहित ने कहा कि प्रशासन को उम्मीद है कि राज्य के सभी हिस्सों में स्वतंत्रता दिवस समारोह भव्य तरीके से मनाया जाएगा. लगभग हफ्ते भर पहले जम्मू-कश्मीर को विशेष दर्जा देने वाले अनुच्छेद 370 के ज्यादातर प्रावधानों को हटाने और राज्य को दो केंद्र शासित प्रदेशों-जम्मू-कश्मीर एवं लद्दाख में बांटने के केंद्र के फैसले के बाद सुरक्षा कारणों को लेकर ये पाबंदियां लगाई गई थी. 
कंसल ने कहा कि प्रशासन राज्य के सभी हिस्सों में पाबंदियों में ढील देने की नीति अपना रहा है और सोमवार को ईद का त्योहार एवं नमाज शांतिपूर्ण रहें. उन्होंने कहा कि निरंतर यह कोशिश की जा रही है कि लोगों को रोक-टोक का सामना नहीं करना पड़े और उन्हें हर संभव तरीके से सुविधाएं मुहैया की जाए. प्रधान सचिव ने कहा कि जहां तक संचार की बात है, स्थानीय लोगों के लिए 300 पब्लिक बूथ स्थापित किये गए हैं, जहां से वे अपने सगे-संबंधियों और अन्य लोगों से बात कर सकते हैं. एक दिन में 5,000 फोन कॉल किये गए. उन्होंने कहा कि सभी तरह की मेडिकल सेवाएं सामान्य रूप से और निर्बाध जारी हैं. कंसल ने कहा कि राष्ट्रीय राजमार्ग पर वाहनों का आवागमन सामान्य रूप से हो रहा है. पिछले 24 घंटों में 100 से अधिक भारी वाहन, एलपीजी सिलेंडर ढोने वाले ट्रक, तेल टैंकर और करीब 1500 हल्के वाहन एवं बसें गुजरी हैं. उन्होंने कहा, ‘‘उड़ानों का संचालन भी नियमित है.''